د ۲۰۱۹ کال کرکټ نړیوال جام هرات ته وړل شوی
د ۲۰۱۹ کال د کرکټ نړیوال جام،د افغانستان درې ولایتونو مرکزونو ته د لیږد د بهیر په لړ کې د کرکټ بورډ چارواکو خوا دا جام نن هرات ولایت ته وړل شوی دی.
د هرات د ارګ په تاریخي ودانۍ کې د جمعې په سهار د دغه جام د هرکلي په مناسبت په جوړه شوې غونډه کې د هرات د سیمه ییزو چارواکو سربیره د افغانستان د کرکټ بورډ چارواکو او د هر ات ولایت په سلګونو ورزشکارانو ګډون کړی وو. د هرات په ارګ کې نندارې ته د دغه جام د ایښودلو وروسته، د ۲۰۱۹ میلادي کال د کرکټ جام د هرات ښار د مولانا جلالدین محمد بلخي تالار ته یوړل شو او هلته د دغه ولایت اوسیدنکو ته د نندارې لپاره کیښودل شو. د هرات د ولایت سرپرست محی الدین نوري د مولانا بلخي په تالار کې ګډون والو ته د وینا پر مهال وویل، چې په دغه ولایت کې د کرکټ د لوبې د ودې لپاره به یو معیاري سټدیوم جوړ شي. د افغانستان د کرکټ بورډ رئیس عزیزالله فضلي دې غونډې ته وویل، چې سپورت او په ځانګړي ډول دکرکټ لوبې ته د هرات د ځوانانو او په ځانګړي ډول د انجونو د هڅولو لپاره یې دا جام دغه ولایت ته ور وړی دی. د هرات ولایت وړاندې دا جام د بامیان ولایت ته وړل شوی وو. ټاکل شوې د جمعې د ورځې په ماسپښین به دا جام د هرات ولایت څخه د کندهار ولایت ته واستول شي. د ۲۰۱۹ کال کرکټ نړیوال جام د چهارشنبې په ورځ کابل ته راوړل شوی وو ټاکل شوې، چې دا جام به له افغانستان وروسته د شنبې په ورځ متحده عربي اماراتو ته ولېږدول شي. تر دې مخکې د ۲۰۱۵ کال نړیوال جام هم افغانستان ته راوړل شوی و چې یوازې کابل کې نندارې ته ایښودل شوی و. د ۲۰۱۹ کال کرکټ نړیوال جام سیالۍ به د ۲۰۱۹ کال د مې د ۳۱ ورځې څخه د جولای د ۱۴ ورځې پورې په برتانیا کې ترسره شي. افغانستان تېر کال د کرکټ د نړیوالې شورا بشپړ غړیتوب ترلاسه کړی دی. د ۲۰۱۹ کال کرکټ نړیوال جام په سیالیو کې لس هیوادونه، چې افغانستان او ایرلینډ هم په کې شامل برخه اخلي